**1 БОБ: “ҒАЛАБА БОҒИ” ЁДГОРЛИК МАЖМУАСИ**

**3 МАШҒУЛОТ: “ШОДУ-ХУРРАМЛИК” ҲУДУДИ**

“Ғалаба боғи” марказида ўрнатилган “Теракзор” фаввораси даҳшатли урушдан кейинги, янги, фаровон ҳаётни акс эттирувчи рамзий композициядир. Композиция концепцияси тарихий ўзбек удумларига асосланган ҳолда яратилган. Янги оилади ўғил фарзанд дунёга келганда, ота фарзанди учун тераклар эккан. Фарзанд вояга етиб, оила қуриш вақти етганда, ушбу тераклар янги оила учун қуриладиган уйнинг асосий хом ашёси – “синч” вазифасини ўтаган. Фаввора ҳам ўз ўрнида рамзий маънога эга. У қувонч ва бахт, тикланиш ва янги бахтли ҳаётга умид ҳиссини акс эттиради.

Навбатдаги ҳудуд **“**бахтли болалик**”** деб номланиб, бу ҳудудда болалар тимсолида фонтан шакллантирилган. Ушбу экспонат фронт олди ҳудудларидаги болаларни ўзбек оилалари томонидан асраб олиниши, турли миллат фарзандлари бир оила бўлиб бахтиёр ҳаёт кечиришини, ўзбек заминининг чинакам бағрикенглигини намойиш этади.

Ўзбекистон болаларга фашизм томонидан тортиб олинган болаликни қайтариб берди. "Бахтли болалик" инсталляцияси эвакуация қилинган болалар сувда югурушларини, ўйин ўйнашларини ва уларнинг юзларидаги шодликни кўрсатади.

Ўзбекистон замини минглаб болаларга нажот келтирди. Урушдан кейин озод этилган ўз шаҳар ва қишлоқларига қайтиб кетган болалар, Ўзбекистонда яшаган йиллар, ойлар ва кунларини илиқлик ҳамда миннатдорчилик билан эслашади.

**“Ғалаба майдони**” ҳудуди - бу ҳудуд матонат тимсолини акс эттирган бўлиб, халқимиз кўрсатган жасорат орқали эришилган ғалабадан ҳар доим фахр, ифтихор ва ғурур туйғуси билан яшаш, доим тинчлик ва осойишталикнинг қадрига етиш, тинчлик учун курашганлар руҳини ёд этиш ғоясини ўзида мужассам этган.

Иккинчи жаҳон урушининг энг олий ордени ҳисобланган **“Ғалаба”** орденини ўзида акс этган фонтан, уруш даврининг суронли йилларини ифодалаб, тинчликдек неъматнинг қадрига етишни, фаравон кунларни асраб-авайлашни ўргатади.

**“Ғалаба” монументи** – мазкур монумент фашизм устидан қозонилган ғалабани нишонлашнинг рамзий ифодаси бўлиб, уруш бошланишидан Ғалабага қадар бўлган узоқ масофани босиб ўтган аскарларнинг самимий қувончини, қозонилган ғалабани акс эттиради. Ёдгорлик Иккинчи жаҳон уруши йилларида жанг қилган аскарлар шарафига қурилган.

Халқимизнинг шаъни ва қадр-қимматини ҳимоя қилишда синмас ирода ва жасорат кўрсатган аждодларимизнинг муқаддас хотирасини шарафлаш, ҳозирги тинч ва осойишта кунлар учун босқинчиларга қарши курашиб ўз ҳаётини қурбон қилган аждодларимизнинг эзгу ишларини давом эттириш биз учун юксак қадрият эканлигини уқтиради.

**Музей кираверишидаги барелефлар.**

Иккинчи жаҳон урушида эришилган буюк ғалаба фронтдаги ва фронт ортидаги инсонларнинг инсоний машаққатлари эвазига кўлга киритилган. Ўзбекистон географик жиҳатдан фронтдан узоқда жойлашганлигига қарамасдан умумий душман устидан ғалаба қозониш учун бутун инсоний ва иқтисодий имкониятларини ишга солди. Музей кираверишида жойлашган барельефдаги лавҳалар ўша кунларга ёрқин мисол бўла олади.

Ўзбекистон йирик эвакуация марказига айланди. У юзга яқин саноат корхоналарини қабул қилиб олди улар: Ленинград тўқимачилик машиналари заводи, Ростселмаш, Сум компрессор ва Днепропетровск карбомид, “Электрокабель” заводлари, Сталинград химкомбинати, Москова «Подъемник», «Электростанок» заводлари, В. Чкалов номидаги авиация заводи ва бошқалар. 1941 йили Тошкентда 137 корхона ишлаган бўлса улардан 64 таси ҳарбий махсулот ишлаб чиқарган. Ўзбекистон саноати фронтга 2100 дона самолёт, 17 342 дона авиамотор, 17 100 дона миномет, 22 млн дона миналар, 560 минг дона снарядлар, 2 млн донадан кўпроқ авиабомбалар, 1 млн га яқин гранаталар, 330 000 дона парашютлар, 5 та бронепоезд, 18 та ҳарбий-санитар поездлари ва бошқаларни етказиб берди. Ўзбекистон 1,5 милиондан ортиқ эвакуация қилинган одамларни очлик ва ўлимдан сақлаб қолди. Улардан 250 мингдан кўпроғи қамалдаги Ленинград, Белоруссия, Польша, Украина ва Россиянинг турли ҳудудларидан келтирилган етим болалар эди.

“Шон-шараф” давлат музейи кираверишининг марказий қисмда Ўзбекистоннинг маъмурий-ҳудудий тузилмасини ўзида мужассам этган бадиий ёдгорлик композицияси ўрин олган. Мазкур композиция Ўзбекистоннинг Иккинчи жаҳон урушида эришилган ғалабага қўшган ҳиссасини ифодалайди.

**“Мангу жасорат” монументи.**

Жанг майдонидаги ғалабани акс эттирувчи рамзий тепаликда “Мангу жасорат” номли улуғвор ёдгорлик ўрнатилган. Ушбу ёдгорлик генерал Собир Рахимов ва Иккинчи жаҳон урушида жасорат кўрсатган қаҳрамонларга бағишланган.

Монументнинг олдида генерал Собир Рахимовнинг салобатли ҳайкали, унинг атрофида эса уруш фронтларида мардонавор жанг қилиб, қаҳрамонлик намуналаринин кўрсатган 14 нафар жасур ўзбек ўғил-қизларининг ҳайкаллари жой эгаллаган.

Машғулотимиз давомида монументда гавдаланган қаҳрамон генерал, офицерлар ва жангчилар ҳақида қисқача тўхталиб ўтишни лозим деб ҳисобладик.

Биринчи ўзбекистонлик генерал Сабир Рахимов 1902 йил Тошкент шаҳрида туғилган. 1941 йилдан фронтда. 37-гвардиячи ўқчи дивизия командири. Генерал-майор. Совет Иттифоқи Қаҳрамони. 1945 йил 26 мартда Польшанинг Гданск қалъасини озод қилишда ҳалок бўлган. 1941-1945 йилларда Кавказдан Гдансккача бўлган жанговар йўлни турли командирлик лавозимларида босиб ўтган.

**Шоди ШОИМОВ**. 1925 йил Қашқадарё вилоятининг Шаҳрисабз тумани Арабон қишлоғида туғилган. 1942 йил февраль ойида армияга чақирилган. Оддий аскар. 1266-ўқчи полки (2-Белоруссия фронти, 50-армия, 385-ўқчи дивизияси) автоматчиси.

**1944 йил 27 июлида Днепрни кечиб ўтишдаги жангларда ўқ дориси қолмаганидан сўнг душман билан қўл жангига киришиб 13 фашистни ер тишлатди ва шу жангда қаҳрамонларча ҳалок бўлган**. 1945 йилда вафотидан сўнг Совет Иттифоқи Қаҳрамони унвони берилган.

**Аҳмаджон ҚУРБОНОВ**. 1921 йил Самарқанд вилоятининг Шерқўрғон қишлоғида туғилган. 1941 йилда армияга чақирилган. Майор.128-ўқчи полкининг батальон командири. 1944 йил сентябрида Белоруссияни озод қилишда Бобруйск яқинида чалғитувчи манёвр қўллаб Аҳмаджон Қурбоновнинг батальони Нарев дарёсидан муваффақиятли кечиб ўтди ва унинг ғарбий қирғоғида плацдармларни эгаллади. Ҳужумни давом эттириб батальон муҳим тепаликни эгаллади ва Сивешено қишлоғининг шимоли-шарқида шоссени кесиб қўйди. Фақатгина битта жангда Аҳмаджон Қурбоновнинг жангчилари душманнинг 6 танки, 4 бронетранспортёри, 185 офицер ва аскарлари яксон қилди. 12 солдат ҳамда жангга яроқли немис танки ўлжа қилиб олинди. Жасорати, матонати ва ўз бўлинмасини моҳирона бошқаргани учун майор Аҳмаджон Қурбоновга 1945 йилда Совет Иттифоқи Қаҳрамони унвони берилди.

**Амирали САИДБЕКОВ** 1920 йил Фарғона вилоятининг Сўх тумани Рован қишлоғида туғилган. 1939 йил армияга чақирилган. Гвардиячи катта лейтенант. 129-гвардиячи ўқчи дивизияси 325-гвардиячи ўқчи полки рота командири.

Рота командири катта лейтенант А.Саидбеков Словакияда Собранце ҳудудини озод қилишда ўз ротаси билан 1944 йил 23 декабрда кўп сонли душманга қарши чиқиб 50 гитлерчини қириб ташлади, 5 тўп, 25 автомат ва ўқ дори омборини қўлга киритган. Душманнинг қарши ҳужуми оқибатида қуршовга тушиб қолган ротасини қуршовдан олиб чиққан. 1945 йил 8 апрелида Саидбековнинг ротаси Польшанинг Рогув ва Домбров аҳоли пунктларида душманнинг бир нечта ҳужумларинин қайтарди. Ушбу жангда Амирали САИДБЕКОВ қаҳрамонларча ҳалок бўлди. 1945 йилда унга вафотидан сўнг Совет Иттифоқи Қаҳрамони унвони берилган.

**Самиғ АБДУЛЛАЕВ**. 1917 йил 25 октябрда Тошкент шаҳрида туғилган. 1941 йил июндан фронтда. 97-алоҳида моторлаштирилган инженер-сапёрлар батальони сапёрлар бўлинмаси командири. Сержант, 1943 йил кузида Кубань дарёси қуйи оқими ва Та­мань ярим оролини немис-фашистлардан озод этишда қаҳрамонлик намуналарини кўрсатган. 1943 йил 16 сентябрда Красний посёлкаси районида кечаси танкларга йўл очиб бериш мақсадида миналарни зарарсизлантиришга киришди. Абдуллаев 97 та минани жойидан ковлаб олади ва 37 донаси унинг ўзи зарасизлантиради. Матонати, жасорати учун унга Совет Иттифоқи Қаҳрамони унвони берилган. (1944 йил 16 май).

Ўзбекистонда хизмат кўрсатган санъат арбоби.

**Мамадали Топиволдиев**. 1919 йил 20 сентябрда Фарғона вилоятининг Риштон туманидаги Пандигон қишлоғида туғилган. Бошланғич мактабни тугатиб, колхозда ишлаган. 1939 йилдан Совет Армиясида. 1941 йил июндан фронтда. Афсонавий партизан-разведкачи. Белоруссияда ҳаракатланган “Чекист” партизан отрядининг разведкачиси, “Казбек” тахаллуси билан машҳур қўрқмас партизан Мамадали Топиволдиев душманнинг 67 аскар ва офицерини йўқ қилиб, 180 тасини асирга олган. Унга 1944 йилда Совет Иттифоқи Қаҳрамони унвони берилган.

Мамадали Топиволдиев 1969 йил 7 майда фожиали равишда ҳалок бўлган.

Авиация катта лейтенанти **Абдусаттор ЭШОНҚУЛОВ** Суворов орденли 62-Гродно штурмчи авиация полкининг звено командири. 1916 йилда Тошкентда туғилган. Совет Иттифоқи Қаҳрамони (1945 йил).

100 марта жанговар парвозни амалга оширган, душманниг 10 танкини, 69 автомашинасини, 1 темир йўл эшелонини, 100 ларча солдат ва офицерларини йўқ қилган Совет Иттифоқи Қаҳрамони унвонига сазовор бўлган биринчи ўзбекистонлик ҳарбий учувчи.

**Аҳмаджон ШУКУРОВ**. 1909 йил 5 июнда ҳозирги Фаргона вилоятининг Шаварди қишлоғида туғилган. 1931-1933 йилларда ва 1942 йил августидан армияда хизмат қилган. Совет Иттифоқи Қаҳрамони (1943 йил 27 август)

Орёл шаҳри остонларидаги жангларда Золотарёвка қишлоғини озод қилиш учун бўлган қаттиқ жангларда Аҳмаджон Шукуров душманнинг 110 аскар ва офицерини яксон қилди ҳамда 15 тасини асир олди. Унинг кўрсатган жасорати рамзи сифатида Золотарёвка қишлоғига Шукуровка деб ном берилди.

**Қудрат СУЮНОВ** - 1919 йил Самарқанд вилоятининг Нарпай туманидаги Ингичка қишлоғида туғилган. Марказий фронтнинг 73-ўқчи дивизияси 109-ўқчи полки отделение командири. 1943 йил 12 сентябрида Қ. Суюновнинг отделениеси Украинанинг Чернигов вилояти Оболонье қишлоғи яқинида Десна дарёсининг ғарбий соҳилида плацдармларни кенгайтиришда иштирок этди. Ушбу жангда Қудрат Суюнов бўлинмани олдинга ҳаракатланишига тўсқинлик қилаётган душманнинг ўт очиш нуқтасини шахсан яксон қилди, ўзи ҳам қаҳрамонларча ҳалок бўлди.

1943 йил 16 октябрда унга жанговар вазифани муваффақиятли бажарганлиги ва бунда кўрсатган жасорати ва матонати учун унга Совет Иттифоқи Қаҳрамони унвони берилди.

**Боис ЭРГАШЕВ** – 1921 йилда Самарқанд шаҳрида туғилган. Армияга шу ердан чақирилган. Совет Иттифоқи Қаҳрамони (1944 йил 22 февраль)

Қизил байроқли 60-гвардиячи Павлоград ўқчи дивизияси, 132-гвардиячи артиллерия полки 8-батареясининг разведкачи.

Гвардиячи старшина Б.Эргашев 1943 йилнинг 26 октябрида Днепр дарёсини кечиб ўтишда қўмондонлик билан алоқа тизимини ўрнатиш мақсадида душман ўқ ёмғири остида Днепр дарёсидан телефон линиясини ўтказишни таъминлаган.

**Ботир БОБОЕВ**. 1914 йил 15 майда Тошкентда туғилган. Молия органларида ишлаган. 1942 йил августдан фронтда. 118-гвардиячи артиллерия полкида артиллерия батареяси командири, катгта лейтенант.

1945 йил январда Польшанинг Оборники шаҳри учун бўлган жангларда унинг батареяси ҳужумга ўтган душманга қарши тўплардан ўт очиб душманнинг батальонини, бешта танкини ва иккита ўзи юрар артиллерия қурилмаларини яксон қилди. Ботир Бобоев контузия олганлигига қарамасдан жанг майдонини тарк этмади. Польша-Германия чегараси яқинида Варта дарёси бўйларида Ботир Бобоевнинг артиллерия батареяси душман ротасини, иккита танкини, учта ўзи юрар артиллерия қурилмаларини тўғридан-тўғри отиш билан йўқ қилди. Биринчилардан унинг батареяси кам талофатлар билан Одерни кечиб ўтди. 1945 йил 31 майдаги Ҳукумат қарори билан унга Совет Иттифоқи Қаҳрамони унвони берилди.

**Муқаддам Ашрапова** профессор, 1943 йилда Совет армияси сафига кириб, 1- 4 Украина фронтларида Биринчи гвардиячилар армиясининг ҳарбий госпитали ўқчилар полки ва тиббий-санитария батальонида шифокор бўлиб хизмат қилган. Кунига 200 га яқин оғир операцияларни амалга оширган. Жанговар хизматлари учун 2 даражали Ватан уруши ордени, Қизил Юлдуз ордени, Меҳнат Қизил Байроқ ордени, Ҳурмат белгиси ордени билан мукофотланган.

**Иноят Наврўзбоев** 1918 йил 10 сентябрда Қорақалпоғистоннинг Тўрткўл туманида туғилган. 1941 йил декабрдан Совет Армиясида. 1942 йил бошидан фронтда. 933-ўқчи полки (Воронеж фронти 52-армиянинг 254-ўқчи дивизияси) пулемётчиси, оддий аскар Совет Итгифоқи Қаҳрамони (1944 йил 22 феврал).

1943 йил 17 октябрь Днепр йўналишидаги Крешчатик қишлоғи учун бўлган жангларда 12 гитлерчи ва уч ўқ отиш нуқтаси, шунингдек ўқ дори омбори, юк машинасини яксон қилган.

**Зебо Ғаниева**. 1924 йил Андижон шаҳрида туғилган.1941 Москвадаги Театр институти талабаси эди.

1941 йил октябрь ойидан Москва остонасида ўқчи дивизиясида племётчи, кейинчалик снайпер бўлиб хизмат қилади. 28 та фашист жангчиларини яксон қилган. Москва остонасидаги мардонавор жанглари учун Қизил байроқ ордени билан мукофотланган.

**Плис Нурпейсов**. 1919 йилда Қорақалпоғистон Республикаси Тахтакўпир туманида туғилган. 1939 йил армияга чақирилган. Гвардиячи катта лейтенант. 2-Белоруссия фронти, 47-алоҳида гвардиячи полки учувчиси. 1945 йил 23 апрелда катта лейтенант П. Нурпейсов жанговар вазифадан қайтмади.

1945 йил 18 августда вафотидан сўнг унга Совет Иттифоқи Қаҳрамони унвони берилган.

Учувчи кузатувчи П.Нурпейсов 1944 йил мартидан 1945 йилнинг апрелигача экипаж таркибида 106 марта жангга кирган ва учиш вақтида радионавигация воситаларидан усталик билан фойдаланган. Биринчилардан бўлиб Берлин, Кенигсберг, Данциг, Гдиня, Штеттин ва шу каби бошқа йирик шаҳарлар, темир йўл тугунларига, сиёсий марказларга разведка мақсадида ва уларни суратга олиш учун учган ва усталик билан разведка олиб бориб. Днепр, Березино дарёлари ёқасида, СССРнинг Ғарбий давлат чегарасида мудофаа иншоотларининг мудофаа тизимини аниқлаган.

**Томоша майдончаси**

Музей тепасида айланма йўл бўйлаб кўтарилиш ва тушиш мумкин бўлган **томоша майдончаси** мавжуд. Бу ерда жойлашган томоша майдончасидан бутун парк кафтдагидай кўринади.

Ушбу айланма йўл четида Совет Иттифоқи Қаҳрамони унвонига сазовор бўлган уруш қатнашчиларининг исмлари ёзилган ёдгорлик тошлари жойлаштирилган. 301 нафар ўзбекистонликлар Совет Иттифоқи Қаҳрамонига айланди, 70 киши эса ҳар учала даражадаги "Шон-шараф" ордени билан тақдирланди.

**ТЕМИР ЙЎЛ ВОКЗАЛИ**

Ассалому алайкум. Навбатдаги дарсимиз “Ғалаба боғи” ёдгорлик мажмуасидан ўрин олган **“Темир йўл вокзали”** га бағишланади. **Темир йўл вокзали** – уруш йилларида “Нажот йўли” бўлиб хизмат қилган. Фашизм устидан қозонилган Ғалабага Ўзбекистонинг қўшган улкан ҳиссаси, уруш ҳудудларидан аҳолини, олий таълим муассасаларини, саноат объектларини, яраланган ҳарбий хизматчиларни мамлакатимизга олиб келиш, Ўзбекистондан фронтга жанговар техникаларни, ўқ-дори, дори-дармон ва озиқ-овқатларни етказиб беришдаги фидоийлик ва жасоратини намоён қилади. Ўзбек халқининг мехнатсеварлик, метин ирода ва матонати, халқпарварлик туйғулари қанчалик юқори бўлганини кўрсатиб беради. Ўзбекистонликларнинг фронт ва фронт орти ҳаётини боғлаб турувчи кўприк вазифасини ҳам тўлақонли бажарган десак муболаға бўлмайди.

**Иккинчи жаҳон уруши йилларида** **Ўзбекистонлик темирйўлчиларнинг Буюк Ғалабага қўшган ҳиссаси**

“Темир йўл вокзали” ички қисмида Иккинчи жаҳон урушида иштирок этган кўплаб Ўзбекистон темир йўллари ходимларининг суратлари илинган. Шулардан **Мирбобоева Башарат Тўлагановна**-ўзбек аёллари ичида осмонни забт этган биринчи парашютчилардан. 1937-йилдан бошлаб ўзбек аёллари ичида биринчи паровоз машинисти эди. Уруш йиллари кўп маротаба Ўзбекистонда тайёрланган маҳсулотларни паровоз машинисти сифатида фронт орти ҳудудларига душман самолётларининг ҳужумига қарамасдан этказиб берган. 1941-йилнинг 29-декабрида Ўзбекистон ҳукумати раҳбарлари Йўлдош Охунбобоев бошчилигидаги биринчи ўзбек делегатсияси аъзоларини Жанубий-ғарбий фронтга етказиб берган. Урушдан кейинги йилларда СССР ва Ўзбекистон ССР Олий Советининг депутати сифатида фаолият юритган. **Исмоилов Тўхтаназар**- 1924 йилда туғилган. Оддий аскар. Иккинчи жаҳон урушида 1942 йилнинг ноябридан 1945 йилнинг январигача 3-ҳаво десант қўшинларида, Москва ҳимоясида қатнашган. “Германия устидан қозонилган ғалаба учун”, “Иккинчи жаҳон урушида қозонилган ғалабанинг 25 йиллиги” медаллари билан тақдирланган.

**Абдураимов Маҳмуд**-сержант 1919 йил туғилган. Урушга Белоруссия тупроғида кирган. У 1939-йилдан армия сафида артиллерия полкида хизмат қилган. 1941-йил октябр ойида 1-Белоруссия фронти таркибидаги 1-зенит артиллерия полкида жанг қилган. Жангдаги довюраклиги учун “Қизил юлдуз” ордени, “Кавказ мудофааси учун”, “Германия устидан қозонилган ғалаба учун”, “Германия устидан қозонилган ғалабанинг 20 йиллиги” медаллари билан тақдирланган.

**Акрамов Аббос Умарович**-оддий аскар. 1918 йилда туғилган. 1942-йилнинг май ойигача 11-двизия 142-ўқчилар полки таркибида жангларда иштирок этган. Польша ва Германияни озод қилишда қатнашган. “Германия устидан қозонилган ғалаба учун” медали билан тақдирланган.

**Маллаев Алимжон Мўминович** - катта лейтенант. 1916-йилда туғилган. 1938-йил июн ойидан 1948 йил феврал ойигача хизмат қилган. У 65-Дон армиясида, кейин 5-танк армиясида ўқчилар бўлинмаси командири лавозимида хизмат қилган. Москва, Киев ва Сталинградни фашист босқинчиларидан ҳимоя қилган. Польша ва Чехославакияни озод қилишда қатнашган. Уруш пайтида у кўп марта яраланган ва снаряд парчаси тегиб жароҳатланган, аммо уйга ғалаба билан қайтган. Жангларда кўрсатган жасорати ва қаҳрамонликлари учун “1 ва 2 даражали Ватан уруши ордени”, “Қизил юлдуз”, “Александр Невский ” орденлари ҳамда “Жасорати учун”, “Сталинград мудофааси учун”, “Москва мудофааси учун”, “Германия устидан қозонилган ғалаба учун” медаллари билан тақдирланган.

“Темир йўл вокзали” музейи ичида меҳнаткаш халқнинг уруш даври фронтга озиқ-овқат, ўқ-дори, дори-дармон етказиб бериши, уруш давридаги вокзал ҳаёти экспонатларда яққол акс эттирилган.

Санитар поездлари бу – уруш тарихининг махсус саҳифасидир. Ушбу поездлар ғилдиракли госпиталлар бўлиб, у эрда жарроҳлик столининг атрофида кўплаб шифокор ва ҳамширалар ҳордиқ нималигини билмасдан куну-тун фаолият олиб борарди. Бу каби поездлар уруш даврида миллионлаб бемор ва ярадорларни эвакогоспиталларга, шунингдек Ўзбекистонда жойлашган эвакогоспиталларга олиб борган.

Ҳарбий-санитар поезди оғир ва энгил яраланган беморлар учун махсус жиҳозланган вагонлар, изолятор, дорихона-боғлов пункти, ошхона ва бошқа хизмат вагонларидан иборат бўлган. (Агар расми топилса қўйиш керак)

Жангда ярадорларни ўз вақтида эвакуатсия қилиш муҳим аҳамиятга эга бўлган. Жанг майдонида биронта ҳам ярадорни қолдирмаслик қонун эди. Поездлар фронт чизиғига бевосита яқин ҳудудда ҳаракатланган бўлиб, санитар ва ҳамширалар жанг майдонларидан келган ярадор жангчиларни қабул қилишган, уларнинг қонга беланган кийим-бошлари эчиб олинган, ўқ теккан, қон тўлган этикларини қирқиб, яраларига ишлов беришган, жарроҳлик столида жарроҳлар зудлик билан амалга оширилиши лозим бўлган жарроҳлик амалиётини ўтказишган.

Ҳар бир ҳамширага 165 нафардан ярадор тўғри келган. Санитар поездларида ходимлар уйқудан воз кечиб ярадорларга хизмат кўрсатганлар. Ҳар тонг шифокор кўриги, муолажалар, боғлов ишлари, овқатланиш, вагонда тозаликка риоя қилиш тадбирлари ўтказилган. Сўнгра ярадорларга хат ёзишга кўмаклашишган ва ушбу хатларни уларга ўқиб беришган.

Қизил хочнинг аниқ белгиларига қарамасдан, фашист учувчилари урушнинг илк кунлариданоқ ҳарбий-санитар поездларини таъқиб қилган, уларни бомбардимон қилган. Фақат 1941 йилнинг ўзида санитар поездларига 224 та ҳужум уюштирилган.

**Ҳарбий-санитар поезди** – уруш йилларида Республикамизда 18 та санитар поездлари ишлаб чиқарилди ва фронтга жўнатилди. Музейимиз Иккинчи жаҳон уруши давридаги ҳарбий-санитар поездининг ичкари қисмида бўлиш имконини беради.

Санитар поездлар ҳар бир фронт ва ҳар бир армия тиббиёт хизматига керак бўлган. Иккинчи жаҳон уруши йилларида ҳарбий-санитар поездлари фронтнинг олдинги чизиқларидаги энг шиддатли жанг олиб борилаётган жойлардан ва жанг ўчоқларидан ёриб ўтиб, миллионлаб ярадорларни қутқарган, тиббиёт ходимлари эса душман артиллерия зарбалари ва авиаҳужумлари остида жангчилар ҳаётини сақлаб, қатъият ва қаҳрамонлик кўрсатган.

Урушнинг учинчи куни 1941 йилнинг 24 июн куни СССР мудофаа Халқ комиссарлиги мамлакат темир йўлларига 288 та ҳарбий-санитар поездлар ишлаб чиқариш ҳақида кўрсатма берди. Бунинг учун олти мингта вагон ажратилиб, темир йўлчилар штати белгиланди.

Тошкент паровоз-вагон таъмирлаш заводининг вагон цехи махсус қўлланиладиган поездлар тайёрлаш ҳақида жанговар топшириқ олди. Улар учун ускуналар етиб келмади. Ускуналарни жойларда ишлаб чиқариш талаб этилди. Куну-тун иш олиб борилди. Одамлар топшириқни имкон қадар тез ва мукаммал бажариш кераклигини яхши англашарди.

1941 йилнинг сентябр ойида вагон цехидан илк учта санитар поезди, келгуси икки ойда эса яна иккита санитар поезди фронтга юборилди. Декабр ойида эса бир вақтнинг ўзида қизил хочли бешта поезд фронтга юборилди. Жами ўзбекистонлик темир йўлчилар томонидан фронтга 18 та санитар поезди ва бешта зирҳли поезд жўнатилди.